I skrivende stund er sneen allerede begyndt at dale. I Aabybro begyndte sneen at falde omkring klokken 8.00. Natten til mandag blev der i den nordvestlige del af Nordsøen dannet et lavtryk. Netop dette lavtryk kan få store vejrmæssige konsekvenser for dele af landet. I løbet af mandagen bevæger lavtrykket sig ned gennem Nordsøen og intensiveres på sin vej mod Danmark. Lavtrykket forventes at ramme landet i løbet af mandag aften med både sne og blæst. Særligt i Nordjylland kan vi se frem til et barskt døgn, hvor der er udsigt til en regulær snestorm. Derfor har TV 2 VEJR udsendt varsel for snestorm i den nordlige del af Jylland i perioden mandag klokken 19 til tirsdag klokken 17. Snestorm er defineret ved et snefald på mindst 10 centimeter sne i løbet af 6 timer, mens det samtidig blæser med mindst 10 meter i sekundet i middelvinden. Derudover skal sneen kunne fyge, hvilket giver risiko for meterhøje snedriver. Fra sne til sjap Lavtrykkets bane hen over Danmark er helt afgørende for, hvordan vejret opleves i de enkelte landsdele. Og der er altså begyndt at være enighed i de forskellige prognoser. I skrivende stund ventes lavtrykket at bevæge sig på tværs af det centrale og østlige Jylland, hvilket vil give snestorm til Nordjylland. Lidt længere mod syd er der udsigt til en del snebyger i løbet af tirsdagsdøgnet. Det kan i det centrale og østlige Jylland samt i Nordsjælland give op mellem 4 og 10 centimeter sne, men uden den kraftige vind. Hen over hele Syddanmark er der også udsigt til sne, men her vil det højest sandsynlig falde som tøsne eller slud, hvilket vil resultere i en noget sjappet omgang mange steder. Hele fordelingen kan ses i kortet herunder. Lokalt kan lavtrykket give en del sne. Frem til tirsdag eftermiddag kan der lokalt i Nordjylland falde over 30 centimeter sne. Med den kraftige vind vil det uundgåeligt give problemer i blandt andet trafikken.

Referat:
Der kan lokalt falde over 30 centimeter sne, og det vil med al sandsynlighed give trafikale problemer i Nordjylland.